Na osnovu člana 43 Zakona o lokalnoj samoupravi ("Službeni list Crne Gore", br. 2/18 i 34/19) i čl. 55 i 58 Statuta Glavnog grada ("Službeni list Crne Gore - opštinski propisi", broj 8/19), Skupština Glavnog grada - Podgorice, na sjednici održanoj 25. jula 2019. godine, donijela je –

**O D L U K U**

 **O OBRAZOVANJU RADNIH TIJELA SKUPŠTINE GLAVNOG GRADA-PODGORICE**

**I - OPŠTE ODREDBE**

**Član 1**

     Ovom odlukom obrazuju se radna tijela Skupštine Glavnog grada - Podgorice (u daljem tekstu: Skupština), uređuje sastav, djelokrug, način rada i odlučivanja radnih tijela, broj članova, postupak i način izbora predstavnika nevladinih organizacija u radna tijela i druga pitanja od značaja za njihov rad.

**Član 2**

Izrazi upotrijebljeni u ovoj odluci za fizička lica u muškom rodu, podrazumijevaju iste izraze u ženskom rodu.

**Član 3**

     Za razmatranje predloga odluka, drugih akata i drugih pitanja koja su na dnevnom redu Skupštine, obrazuju se odbori i savjeti kao stalna radna tijela Skupštine.

     Stalno radno tijelo za vršenje poslova iz svoje nadležnosti Skupština može obrazovati i posebnom odlukom.

 **Član 4**

     Za razmatranje i stručnu obradu pojedinog pitanja, odnosno izradu predloga određenog akta iz nadležnosti Skupštine, mogu se posebnom odlukom obrazovati komisije kao povremena radna tijela.

**II - SASTAV I DJELOKRUG RADNIH TIJELA**

 **Član 5**

     Radno tijelo ima predsjednika i određeni broj članova.

     Za članove odbora imenuju se odbornici Skupštine.

     Sastav odbora odgovara stranačkoj strukturi Skupštine.

     Za članove savjeta i komisija, pored odbornika mogu se imenovati naučni i stručni radnici i predstavnici nevladinih organizacija, s tim da njihov broj ne može biti veći od polovine ukupnog broja članova radnih tijela.

     Odbornik može biti član jednog ili više radnih tijela.

     Imenovanje predsjednika i članova radnog tijela vrši se na osnovu liste kandidata, u skladu sa ovom odlikom i Poslovnikom Skupštine.

     Listu kandidata za predsjednika i članove radnog tijela nadležnog za izbor i imenovanja podnosi predsjednik Skupštine na osnovu predloga klubova odbornika.

     Listu kandidata za predsjednika i članove ostalih radnih tijela podnosi radno tijelo nadležno za izbor i imenovanja, na osnovu predloga klubova odbornika.

Listu kandidata za predsjednika i članove radnih tijela u čijem su sastavu i predstavnici nevladinih organizacija, podnosi radno tijelo nadležno za izbor i imenovanja, na osnovu sprovedenog postupka po javnom pozivu za izbor predstavnika nevladinih organizacija.

 **Član 6**

     Radno tijelo iz svog sastava bira zamjenika predsjednika radnog tijela.

     Zamjenik predsjednika radnog tijela, u slučaju spriječenosti ili odsutnosti predsjednika, ima njegova prava, obaveze i odgovornosti utvrđene ovom odlukom.

     Radno tijelo ima sekretara.

 **Član 7**

     Predsjednik i članovi stalnog radnog tijela imenuju se na period od četiri godine.

     Mandat predsjednika i članova radnih tijela traje do prestanka mandata Skupštine, odnosno do dana razrješenja od dužnosti na koju su imenovani.

**Stalna radna tijela**

**1. Odbori Skupštine**

 **Član 8**

     Odbori Skupštine su:

1. Odbor za Statut i propise,

2. Odbor za izbor i imenovanja,

3. Odbor za finansije, privredu i razvoj,

4. Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine,

5. Odbor za društvene djelatnosti, međuopštinsku i međunarodnu saradnju.

**2. Savjeti Skupštine**

 **Član 9**

     Savjeti Skupštine su:

1. Savjet za davanje predloga naziva naselja, ulica i trgova,

2. Savjet za pitanja lica sa invaliditetom,

3. Savjet za prevenciju narkomanije.

 **Član 10**

     **Odbor za Statut i propise**

     Odbor za Statut i propise ima predsjednika i osam članova.

     Članovi Odbora imenuju se, po pravilu, iz reda diplomiranih pravnika.

     Odbor za Statut i propise razmatra predloge propisa i drugih opštih akata koje donosi Skupština sa stanovišta njihove usklađenosti sa zakonom i drugim propisima; razmatra akte o pokretanju postupka za ocjenu ustavnosti i zakonitosti odluka i drugih propisa i u ime Skupštine daje mišljenje, odnosno odgovore Ustavnom sudu u postupku za ocjenu ustavnosti i zakonitosti odluka i drugih akata Skupštine; predlaže Skupštini pokretanje postupka za ocjenu ustavnosti zakona ili ustavnosti ili zakonitosti drugih propisa, kao i donošenje odluke ili drugog propisa u slučaju kada Skupština ili drugi nadležni organ Glavnog grada nije donio propis za izvršenje odredaba zakona; razmatra opšte akte javnih službi čiji je osnivač Glavni grad u dijelu koji se tiče ostvarivanja javnog interesa, na koje odredbe saglasnost daje Skupština; razmatra pitanja ostvarivanja sistema lokalne samouprave i učešća građana u ostvarivanju lokalne samouprave; razmatra izvještaj Gradonačelnika o njegovom radu i ostvarivanju funkcija lokalne samouprave; razmatra predloge Savjeta za razvoj i zaštitu lokalne samouprave; utvrđuje prečišćeni tekst odluka i drugih opštih akata Skupštine po ovlašćenju Skupštine; stara se o jedinstvenoj pravno-tehničkoj obradi akata i vrši i druge poslove u vezi sa ostvarivanjem sistema lokalne samouprave.

 **Član 11**

     **Odbor za izbor i imenovanja**

     Odbor za izbor i imenovanja ima predsjednika i osam članova.

Odbor za izbor i imenovanja podnosi Skupštini predlog za izbor, imenovanja i razrješenja lica koja bira ili imenuje Skupština, osim predloga koje u skladu sa propisima podnose drugi ovlašćeni predlagači; podnosi predlog o davanju saglasnosti na imenovanje i razrješenje lica za koja saglasnost daje Skupština; preispituje osnovanost predloga za razršenje predsjednika Skupštine i gradonačelnika, prikuplja podatke i utvrđuje činjenice od značaja za predlog i o tome blagovremeno izvještava Skupštinu, donosi odluku o raspisivanju javnog konkursa za izbor sekretara Skupštine i sprovodi postupak po javnom konkursu; sprovodi postupak za izbor predstavnika nevladinih organizacija u radna tijela Skupštine, u skladu sa posebnim odlukama o njihovom obrazovanju i ovom odlukom; predlaže akte kojima se uređuju pitanja ostvarivanja prava i dužnosti odbornika i lokalnih funkcionera; donosi pojedinačne akte o statusnim pitanjima lokalnih funkcionera; sprovodi postupak za proglašenje počasnim građaninom Glavnog grada i vrši druge poslove u skladu sa Statutom, drugim propisima i ovom odlukom.

**Član 12**

**Odbor za finansije, privredu i razvoj**

     Odbor za finansije, privredu i razvoj ima predsjednika i osam članova.

     Odbor za finansije, privredu i razvoj razmatra predlog odluke o budžetu, predlog završnog računa budžeta i akte o realizaciji budžeta, predloge odluka kojima se utvrđuju lokalni javni prihodi-porezi, prirezi, takse i naknade; pitanja koja se odnose na zaduživanje, uzimanje zajmova i davanje garancija; razmatra planove i programe razvoja Glavnog grada i pitanja od značaja za razvoj privrede i poljoprivrede i razvoj preduzetništva; predloge za utvrđivanje javnog interesa za eksproprijaciju nepokretnosti za potrebe lokalne samouprave; razmatra plan kapitalnih poboljšanja i višegodišnji investicioni plan i akte kojima se predlaže utvrđivanje investicione politike; razmatra izvještaj Gradonačelnika o njegovom radu i ostvarivanju funkcija lokalne samouprave iz ovih oblasti i vrši druge poslove utvrđene Statutom i drugim propisima.

 **Član 13**

**Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine**

     Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine ima predsjednika i osam članova.

     Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine razmatra predloge odluke i drugih opštih akata i druga pitanja iz oblasti urbanizma i prostornog planiranja*,* urbanističke projekte, razvojne programe u ovoj oblasti; pitanje uređenja prostora, odnosno komunalnog opremanja pitanja koja se odnose na osnivanje, funkcionisanje i razvoj javnih službi i ostvarivanje javnog interesa u oblasti komunalnih djelatnosti; pitanja iz oblasti imovinsko-pravnih odnosa; pitanja koja se odnose na korišćenje poslovnih prostora; pitanja kojima se uređuju stambeni odnosi i razvojne programe u ovoj oblasti; stanje lokalnih puteva, ulica i drugih javnih objekata, prevoz putnika u gradskom i prigradskom saobraćaju; zaštitu životne sredine; plan zaštite od požara i pitanje zaštite od elementarnih nepogoda i drugih vanrednih događaja; razmatra izvještaj Gradonačelnika o njegovom radu i ostvanvanju funkcija lokalne samouprave u ovim oblastima i vrši druge poslove od značaja za razvoj i unapređenje ovih djelatnosti.

**Član 14**

**Odbor za društvene djelatnosti, međuopštinsku i međunarodnu saradnju**

     Odbor za društvene djelatnosti, međuopštinsku i međunarodnu saradnju ima predsjednika i osam članova.

     Odbor za društvene djelatnosti, međuopštinsku i međunarodnu saradnju razmatra planove i programe iz oblasti kulture i sporta; pitanja koja se odnose na osnivanje, funkcionisanje i razvoj javnih službi u oblasti kulture, sporta i socijalne i dječje zaštite iz nadležnosti Glavnog grada i ostvarivanje javnog interesa u ovim oblastima; razmatra pitanja zaštite kulturnog nasljeđa na području Glavnog grada; pitanja koja se odnose na opšte obrazovnu, bibliotečku, izdavačku i arhivsku djelatnost; zapošljavanje; pitanja dodatnih oblika socijalne zaštite i pomoći za lica u stanju socijalne potrebe; društvene brige o djeci i omladini; informisanja lokalnog stanovništva; saradnje sa nevladinim organizacijama; razmatra izvještaj Gradonačelnika o njegovom radu i ostvarivanju funkcija lokalne samouprave iz ovih oblasti; pitanja međuopštinske saradnje, podnosi predlog Skupštini za uspostavljanje saradnje i udruživanje sa lokalnim zajednicama i asocijacijama drugih zemalja i o osnivanju međuopštinske zajednice.

 **Član 15**

     **Savjet za davanje predloga naziva naselja, ulica i trgova**

     Savjet za davanje predloga naziva naselja, ulica i trgova ima predsjednika i dvanaest članova.

     Predsjednik i osam članova imenuju se iz reda odbornika u Skupštini, a četiri člana iz reda stručnih, naučnih i kulturnih radnika.

     Savjet za davanje predloga naziva naselja, ulica i trgova, pokreće postupak za davanje ili promjenu naziva naselja, ulica i trgova, na osnovu podataka o neimenovanim naseljima, ulicama i trgovima i njihovih urbanističkih karakteristika koje dobija od organa lokalne uprave nadležnog za poslove planiranja i uređenja prostora i na osnovu inicijativa građana, mjesnih zajednica i drugih zainteresovanih subjekata; pribavlja mišljenje mjesne zajednice na čijem području se nalazi naselje, ulica, odnosno trg kojima se određuje naziv, a po potrebi i stručnih, naučnih i kulturnih institucija; dostavlja nadležnom organu uprave Glavnog grada predloge za izradu Programa podizanja spomen-obilježja; predlaže Skupštini davanje ili promjenu naziva naselja, ulica i trgova.

 **Član 16**

     **Savjet za pitanja lica sa invaliditetom**

     Savjet za pitanja lica sa invaliditetom ima predsjednika i dvanaest članova.

Predsjednik i osam članova imenuju se iz reda odbornika u Skupštini, jedan član je starješina organa lokalne uprave nadležnog za poslove socijalnog staranja, a tri člana su predstavnici nevladinih organizacija koje u osnivačkom aktu i statutu imaju utvrđene djelatnosti i ciljeve za ostvarivanje i unapređivanje prava lica sa invaliditetom.

     Savjet za pitanja lica sa invaliditetom razmatra pitanja koja se odnose na stvaranje uslova za organizovano i kvalitetno zalaganje i preduzimanje aktivnosti za pomoć licima sa invaliditetom i podizanje standarda u kvalitetu njihovog života i rada, a naročito: na ostvarivanje prava lica sa invaliditetom utvrđenih zakonom i međunarodno prihvaćenim standardima; da se aktima Skupštine Glavnog grada obezbijede, odnosno da se ukupno poprave uslovi života za ova lica, a posebno u oblastima planiranja i uređenja prostora, komunalnim oblastima i društvenim djelatnostima; na iniciranje mjera i aktivnosti za unapređivanje prava lica sa invaliditetom; informisanje javnosti o pravima, mogućnostima i potrebama lica sa invaliditetom; ostvarivanje i drugih prava od značaja za status ovih lica.

 **Član 17**

**Savjet za prevenciju narkomanije**

     Savjet za prevenciju narkomanije ima predsjednika i osam članova.

     Predsjednik i četiri člana se imenuju iz reda odbornika u Skupštini, a četiri člana iz reda stručnih i naučnih radnika.

     Savjet za prevenciju narkomanije razmatra predlog srednjoročnog i godišnjeg programa aktivnosti za prevenciju narkomanije i njihovu realizaciju; sarađuje sa nadležnim organima i institucijama u cilju zajedničkog djelovanja na prevenciji i suzbijanju narkomanije; razmatra i druga pitanja od značaja za suzbijanje ove bolesti zavisnosti.

**Povremena radna tijela**

**Član 18**

     Komisije, kao povremena radna tijela, obrazuju se za izvršenje određenih poslova za potrebe Skupštine i njihov mandat prestaje izvršenjem posla, odnosno zadatka za koji su obrazovane.

     Odlukom o obrazovanju komisije utvrđuje se sastav, zadaci i rok za izvršenje zadatka.

**3. Postupak i način izbora predstavnika nevladinih organizacija za člana radnog tijela Skupštine**

**Član 19**

Postupak izbora predstavnika nevladinih organizacija za člana radnog tijela Skupštine, pokreće Odbor za izbor i imenovanja objavljivanjem javnog poziva za predlaganje kandidata.

Javni poziv iz stava 1 ovog člana objavljuje se na web sajtu Skupštine Glavnog grada i najmanje u jednom dnevnom listu koji se štampa i distribuira na teritoriji Glavnog grada.

Javni poziv iz stava 1 ovog člana sadrži: podatke o broju predstavnika nevladinih organizacija u radnom tijelu, kriterijume za nevladinu organizaciju koja može da predloži svog predstavnika u radnom tijelu; kriterijume koje treba da ispunjava predstavnik nevladine organizacije u radnom tijelu; podatke o dokumentaciji koja se dostavlja uz predlog predstavnika nevladine organizacije u radnom tijelu; podatke o formi i sadržini predloga, rokovima za podnošenje i načinu dostavljanja predloga i drugim pitanjima od značaja za imenovanje.

Rok za dostavljanje predloga po javnom pozivu iz stava 1 ovog člana je 10 dana od dana objavljivanja javnog poziva.

**Član 20**

 Nevladina organizacija može predložiti jednog kandidata za člana u istom radnom tijelu Skupštine.

 Pravo predlaganja kandidata za člana radnog tijela Skupštine, ima nevladina organizacija sa sjedištem u Glavnom gradu koja obavlja djelatnost u Glavnom gradu.

**Član 21**

Nevladina organizacija može predložiti kandidata za člana radnog tijela Skupštine ako:

-je upisana u registar nevladinih organizacija prije objavljivanja javnog poziva iz člana 19 ove odluke;

-u aktu o osnivanju i statutu ima utvrđene djelatnosti i ciljeve koje su u vezi sa djelokrugom poslova radnog tijela;

-je u poslednje tri godine realizovala najmanje jedan projekat, sprovela istraživanje, izradila dokument, učestvovala u najmanje jednoj kampanji ili realizovala najmanje dvije jednokratne akcije u vezi sa djelokrugom poslova radnog tijela;

-članovi organa upravljanja nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenici, odnosno namještenici i zaposleni u javnim službama čiji je osnivač Glavni grad;

-je predala poreskom organu prijavu za prethodnu fiskalnu godinu (fotokopija bilansa stanja i uspjeha).

 **Član 22**

Za člana radnog tijela može biti predloženo lice koje ima prebivalište u Glavnom gradu, koje je osnivač, član, zaposlen ili volonter nevladine organizacije najmanje jednu godinu prije podnošenja predloga i koje nije član organa političkih partija, javni funkcioner u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenik, odnosno namještenik i zaposleni u javnim službama čiji je osnivač Glavni grad.

**Član 23**

Uz predlog po javnom pozivu iz člana 19 ove odluke, nevladina organizacija podnosi:

-kopiju rješenja o upisu u registar nevladinih organizacija;

-kopiju akta o osnivanju nevladine organizacije i kopiju statuta nevladine organizacije;

-pregled realizovanih projekata i aktivnosti u vezi sa djelokrugom poslova radnog tijela;

-dokaz da je predala poreskom organu prijavu za prethodnu fiskalnu godinu (fotokopija bilansa stanja i uspjeha);

-izjavu lica ovlašćenog za zastupanje i predstavljanje nevladine organizacije da članovi organa upravljanja nevladine organizacije nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenici, odnosno namještenici i zaposleni u javnim službama čiji je osnivač Glavni grad;

-biografiju kandidata;

-potvrdu da je kandidat osnivač, član, zaposlen ili volonter u nevladinoj organizaciji najmanje jednu godinu prije podnošenja predloga;

 -izjavu kandidata da nije član organa političke partije, javni funkcioner u smislu Etičkog kodeksa za izabrane predstavnike i funkcionere u lokalnoj samoupravi Glavnog grada, lokalni službenik, odnosno namještenik ili zaposleni u javnim službama čiji je osnivač Glavni grad i da prihvata kandidaturu za člana radnog tijela;

 -dokaz o realizaciji najmanje jednog projekta u poslednje tri godine, sprovedenom istraživanju, izradi dokumenta, učešću u najmanje jednoj kampanji ili realizaciji najmanje dvije jednokratne akcije u vezi sa djelokrugom poslova radnog tijela.

Dokaz o prebivalištu kandidata iz člana 22 pribavlja se po službenoj dužnosti.

**Član 24**

Na osnovu blagovremene i potpune dokumentacije, Odbor za izbor i imenovanja utvrđuje listu kandidata predstavnika nevladinih organizacija, koji ispunjavaju uslove za člana radnog tijela Skupštine, u roku od 10 dana od isteka roka za podnošenje predloga.

Lista kandidata iz stava 1 ovog člana sadrži: naziv radnog tijela na koje se predlozi odnose, lične podatke kandidata, sa nazivima nevladinih organizacija koje su ih predložile, a koje su ispunile uslove iz člana 21 ove odluke.

Uz listu iz stava 1 ovog člana, objavljuje se spisak nevladinih organizacija koje nijesu dostavile uredne i potpune predloge, odnosno koje ne ispunjavaju kriterijume iz člana 21 ove odluke ili su predložile predstavnika koji ne ispunjava kriterijume iz člana 22 ove odluke.

 Lista kandidata iz stava 1 ovog člana objavljuje se na web sajtu Skupštine Glavnog grada.

**Član 25**

 Odbor za izbor i imenovanja donosi odluku o izboru kandidata za člana radnog tijela koji ispunjava uslove iz člana 22 ove odluke i za koga je dostavljeno najviše predloga nevladinih organizacija koje su ispunile uslove iz člana 21 ove odluke, u roku od osam dana od dana objavljivanja liste iz člana 24 ove odluke.

 U slučaju dostavljanja istog broja predloga, prednost ima onaj kandidat koji ima bolje reference, odnosno, koji ima više iskustva u oblasti koja je iz djelokruga poslova radnog tijela.

 Odluka iz stava 1 ovog člana objavljuje se na web sajtu Skupštine Glavnog grada.

**Član 26**

Član radnog tijela iz reda naučnih i stručnih radnika može biti predstavnik akademske zajednice sa prebivalištem u Glavnom gradu i referencama u oblasti od značaja za rad radnog tijela.

 Predlog kandidata iz stava 1 ovog člana podnosi gradonačelnik Odboru za izbor i imenovanja.

 Uz predlog iz stava 2 ovog člana dostavlja se biografija i reference kandidata.

**III - NAČIN RADA I ODLUČIVANJA**

**Član 27**

     Radno tijelo radi u sjednicama.

     Predsjednik radnog tijela saziva sjednicu radnog tijela, predlaže dnevni red i predsjedava sjednicom.

     Predsjednik radnog tijela dužan je da sazove radno tijelo na sjednicu ako to zatraži predsjednik Skupštine ili ako to predloži trećina članova radnog tijela, uz navođenje pitanja koja treba da se stave na dnevni red sjednice.

     Ako predsjednik ne sazove radno tijelo kada je dužan da to učini, radno tijelo će sazvati predsjednik Skupštine.

**Član 28**

     Saziv radnog tijela na sjednicu, sa predlogom dnevnog reda, upućuje se članovima radnog tijela najkasnije pet dana prije dana održavanja sjednice.

     Izuzetno, u hitnim slučajevima, predsjednik radnog tijela može sazvati sjednicu radnog tijela u roku kraćem od pet dana, s tim što je dužan da članove radnog tijela obavijesti o pitanju koje će se razmatrati na toj sjednici, a na samoj sjednici da obrazloži razloge za sazivanje sjednice u roku kraćem od roka utvrđenog u stavu 1 ovog člana.

**Član 29**

     Radno tijelo je dužno da razmotri svako pitanje iz svog djelokruga.

**Član 30**

     Radno tijelo radi ako sjednici prisustvuje većina članova radnog tijela, a odluke donosi većinom glasova prisutnih članova.

     Ako je broj imenovanih članova radnog tijela manji od punog sastava, taj se sastav, pod uslovom da je imenovano više od polovine članova radnog tijela, smatra punim sastavom u smislu postojanja kvoruma za rad i odlučivanje.

     Ako radno tijelo nema potrebnu većinu za rad, zbog odsutnosti ili spriječenosti pojedinog člana -odbornika, odsutnog člana može zamijeniti, sa pravom odlučivanja, predsjednik kluba odbornika ili član kluba kojeg odredi klub.

**Član 31**

     Predsjednik radnog tijela usklađuje rad radnog tijela sa radom Skupštine i drugih radnih tijela.

     Predsjednik i sekretar radnog tijela organizuju rad radnog tijela.

     Predsjednik radnog tijela sarađuje sa predsjednikom Skupštine, predsjednicima drugih radnih tijela, u vezi sa pitanjima iz djelokruga radnog tijela.

     Predsjednik radnog tijela stara se o sprovođenju zaključaka radnog tijela i obavlja druge poslove utvrđene Poslovnikom Skupštine i ovom odlukom.

**Član 32**

     Radna tijela sarađuju međusobno o pitanjima koja su od zajedničkog interesa ili iz zajedničke nadležnosti i mogu da održavaju zajedničke sjednice, po dogovoru predsjednika radnih tijela.

     U slučaju održavanja zajedničke sjednice, svako radno tijelo se izjašnjava i donosi odluke posebno.

**Član 33**

     U radu radnog tijela učestvuju predstavnici predlagača akta i podnosioci amandmana na predlog akta, kao i predstavnici po informacijama, izvještajima i drugim materijalima, koji se na sjednici razmatraju.

     Ukoliko predstavnik predlagača ne prisustvuje sjednici, razmatranje tog akta, odnosno materijala se odlaže.

     U radu radnog tijela, po pozivu, učestvuju predstavnici organa lokalne uprave i javnih i drugih službi čiji je osnivač Glavni grad, stručni i naučni radnici, bez prava odlučivanja.

**Član 34**

     Radno tijelo u izvršavanju poslova iz svog djelokruga može tražiti od organa lokalne uprave i javnih službi podatke i informacije od značaja za svoj rad.

**Član 35**

     Radno tijelo podnosi Skupštini izvještaj koji sadrži mišljenje i predlog radnog tijela.

     Radno tijelo može u izvještaju predložiti Skupštini da predlog odluke i drugog akta usvoji ili da ne usvoji.

     Radno tijelo može, podnošenjem amandmana, predložiti Skupštini da predlog odluke i drugog akta usvoji u tekstu izmijenjenom u odnosu na tekst koji je podnio predlagač.

     Radno tijelo može u izvještaju predložiti Skupštini da usvoji ili ne usvoji informaciju, izvještaj i drugi materijal sa predloženim mjerama, odnosno zaključcima ili predložiti izmjenu i dopunu mjera i zaključaka.

**Član 36**

     Ako su stavovi ili predlozi pojedinih članova radnog tijela različiti od usvojenog stava radnog tijela, ti stavovi, odnosno predlozi unose se u izvještaj za Skupštinu, ako to zahtijevaju članovi radnog tijela koji su izdvojili mišljenje.

     U izvještaju se konstatuje da li se predstavnik predlagača saglasio sa usvojenim predlozima i zaključcima radnog tijela, odnosno konstatuju se razlozi zbog kojih se predstavnik predlagača nije saglasio sa tim predlozima i zaključcima.

     Radno tijelo podnosi Skupštini izvještaj i u slučaju kada su mišljenja i predlozi podijeljeni, odnosno kada nijesu dobili potrebnu većinu.

     Radna tijela koja održe zajedničku sjednicu podnose Skupštini zajednički izvještaj koji sadrži mišljenja i predloge. Ukoliko su po pojedinim pitanjima koja razmatraju mišljenja i predlozi različiti, zajednički izvještaj sadrži mišljenja i predloge svakog radnog tijela.

     Predsjednik radnog tijela potpisuje izvještaj radnog tijela i odgovoran je za njegovu sadžinu.

     Zajednički izvještaj potpisuju predsjednici radnih tijela.

**Član 37**

     Radno tijelo određuje izvjestioca koji će, na zahtjev Skupštine ili po sopstvenoj inicijativi, obrazložiti mišljenje i predlog radnog tijela.

     Izvjestilac se na sjednici Skupštine, u skladu sa stavovima koje je zauzelo radno tijelo, izjašnjava u ime radnog tijela o pitanjima u vezi sa mišljenjem, odnosno predlogom radnog tijela i ne može izmijeniti predlog ili odustati od stava radnog tijela, ako ga radno tijelo nije za to ovlastilo.

**Član 38**

     O radu na sjednici radnog tijela vodi se zapisnik.

     Zapisnik sadrži osnovne podatke o radu na sjednici, pitanjima koja su razmatrana, kao i iznijetim mišljenjima i stavovima koje je usvojilo radno tijelo, svako izdvojeno mišljenje i ime izvjestioca.

     Zapisnik se usvaja na narednoj sjednici.

     Zapisnik sa zajedničke sjednice radnih tijela usvaja se na narednoj sjednici radnog tijela koje je održalo zajedničku sjednicu.

     Usvojeni zapisnik potpisuje predsjednik i sekretar radnog tijela, a sa zajedničke sjednice predsjednici i sekretari tih radnih tijela.

**IV - PRELAZNE I ZAVRŠNE ODREDBE**

**Član 39**

 Stupanjem na snagu ove odluke prestaje da važi Odluka o obrazovanju radnih tijela Skupštine Glavnog grada - Podgorice ("Službeni list RCG-opštinski propisi", broj 41/06).

**Član 40**

 Radna tijela Skupštine Glavnog grada koja su obrazovana do stupanja na snagu ove odluke, nastavljaju sa radom do isteka mandata na koji su imenovani.

 **Član 41**

      Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

     Broj: 02-030/19-2391
     Podgorica, 25. jula 2019. godine

**SKUPŠTINA GLAVNOG GRADA - PODGORICE**

 **PREDSJEDNIK,  dr Đorđe Suhih**